作者:李賀
標題:馬詩二十三首
內容:龍脊貼連錢，銀蹄白踏煙。無人織錦韂，誰為鑄金鞭。臘月草根甜，天街雪似鹽。未知口硬軟，先擬蒺藜銜。忽憶周天子，驅車上玉山。鳴騶辭鳳苑，赤驥最承恩。此馬非凡馬，房星本是星。向前敲瘦骨，猶自帶銅聲。大漠山如雪，燕山月似鉤。何當金絡腦，快走踏清秋。饑臥骨查牙，粗毛刺破花。鬣焦硃色落，發斷鋸長麻。西母酒將闌，東王飯已幹。君王若燕去，誰為拽車轅。赤兔無人用，當須呂布騎。吾聞果下馬，羈策任蠻兒。飂叔去匆匆，如今不豢龍。夜來霜壓棧，駿骨折西風。催榜渡烏江，神騅泣向風。君王今解劍，何處逐英雄。內馬賜宮人，銀韉刺騏驎。午時鹽阪上，蹭蹬溘風塵。批竹初攢耳，桃花未上身。他時須攪陣，牽去借將軍。寶玦誰家子，長聞俠骨香。堆金買駿骨，將送楚襄王。香襆赭羅新，盤龍蹙鐙鱗。回看南陌上，誰道不逢春。不從桓公獵，何能伏虎威。一朝溝隴出，看取拂雲飛。唐劍斬隋公，拳毛屬太宗。莫嫌金甲重，且去捉旋風。白鐵剉青禾，砧間落細莎。世人憐小頸，金埒畏長牙。伯樂向前看，旋毛在腹間。只今掊白草，何日驀青山。蕭寺馱經馬，元從竺國來。空知有善相，不解走章臺。重圍如燕尾，寶劍似魚腸。欲求千里腳，先採眼中光。暫系騰黃馬，仙人上彩樓。須鞭玉勒吏，何事謫高州。汗血到王家，隨鸞撼玉珂。少君騎海上，人見是青騾。武帝愛神仙，燒金得紫煙。廄中皆肉馬，不解上青天。